Ανακοίνωση για την έναρξη νέας έρευνας δυνάμει του άρθρου 12 του κανονισμού (ΕΚ) αριθ. 384/96 του Συμβουλίου, όσον αφορά τα μέτρα αντιντάμπινγκ που εφαρμόζονται στις εισαγωγές σουλφανιλικού οξέος, καταγωγής, μεταξύ άλλων, της Λαϊκής Δημοκρατίας της Κίνας

(2003/C 149/08)

Η Επιτροπή έλαβε αίτηση δυνάμει του άρθρου 12 του κανονισμού (ΕΚ) αριθ. 384/96 του Συμβουλίου(1), όπως τροποποιήθηκε τελευταία από τον κανονισμό (ΕΚ) αριθ. 1972/2002 του Συμβουλίου(2), (εφεξής "βασικός κανονισμός"), για να ερευνήσει κατά πόσον τα μέτρα αντιντάμπινγκ που επιβλήθηκαν στις εισαγωγές σουλφανιλικού οξέος, καταγωγής Λαϊκής Δημοκρατίας της Κίνας, έχουν επηρεάσει τις τιμές μεταπώλησης ή τις μεταγενέστερες τιμές πώλησης στην Κοινότητα.

1. Αίτηση επανεξέτασης

Η αίτηση υποβλήθηκε στις 12 Μαΐου 2003, από τους Sorochemie και Quimigal (οι αιτούντες), δύο παραγωγούς που αντιπροσωπεύουν το 100 % της κοινοτικής παραγωγής σουλφανιλικού οξέος.

2. Προϊόν

Το υπό εξέταση προϊόν είναι σουλφανιλικό οξύ καταγωγής, μεταξύ άλλων, Λαϊκής Δημοκρατίας της Κίνας, (εφεξής "υπό εξέταση προϊόν"), που υπάγεται στον κωδικό ΣΟ ex 2921 42 10 (κωδικός ΤΑRIC 2921 42 10*60 ). Ο εν λόγω κωδικός ΣΟ παρατίθεται για πληροφοριακούς και μόνο λόγους.

3. Ισχύοντα μέτρα

Τα ισχύοντα επί του παρόντος μέτρα συνίστανται σε οριστικό δασμό αντιντάμπινγκ, ο οποίος έχει επιβληθεί με τον κανονισμό (ΕΚ) αριθ. 1339/2002(3) του Συμβουλίου.

4. Λόγοι της επανεξέτασης

Ο αιτών έχει υποβάλλει επαρκή αποδεικτικά στοιχεία που καταδεικνύουν ότι ο δασμός αντιντάμπινγκ που έχει επιβληθεί στο σουλφανιλικό οξύ καταγωγής Λαϊκής Δημοκρατίας της Κίνας, δεν είχε ως αποτέλεσμα επαρκή μεταβολή των τιμών στην Κοινότητα.

5. Διαδικασία

Η Επιτροπή, αφού καθόρισε, κατόπιν διαβουλεύσεων με τη συμβουλευτική επιτροπή, ότι η αίτηση υποβλήθηκε από τον κοινοτικό κλάδο παραγωγής ή για λογαριασμό του και ότι υπάρχουν επαρκή αποδεικτικά στοιχεία που δικαιολογούν την έναρξη έρευνας, αρχίζει νέα έρευνα όσον αφορά τις εισαγωγές σουλφανιλικού οξέος καταγωγής Λαϊκής Δημοκρατίας της Κίνας, σύμφωνα με το άρθρο 12 του βασικού κανονισμού.

α) Ερωτηματολόγια

Για να συγκεντρώσει τα στοιχεία που κρίνει αναγκαία για τη νέα έρευνα, η Επιτροπή θα αποστείλει ερωτηματολόγια στους εξαγωγείς/παραγωγούς στη Λαϊκή Δημοκρατία της Κίνας, καθώς και στους εισαγωγείς και τις αρχές της εν λόγω χώρας εξαγωγής.

Εν πάση περιπτώσει, όλα τα μέρη καλούνται να επικοινωνήσουν αμέσως με την Επιτροπή, με τηλεομοιοτυπία, για να διαπιστώσουν αν αναφέρονται ή όχι στην καταγγελία και, εφόσον κριθεί αναγκαίο, να ζητήσουν ερωτηματολόγιο εντός της προθεσμίας που ορίζεται στην παράγραφο 6 στοιχείο α), δεδομένου ότι η προθεσμία που ορίζεται στην παράγραφο 6 στοιχείο β) της παρούσας ανακοίνωσης, ισχύει για όλα τα ενδιαφερόμενα μέρη.

β) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν τις απόψεις τους, να υποβάλλουν και άλλες πληροφορίες εκτός από τις απαντήσεις των ερωτηματολογίων και να προσκομίσουν τα σχετικά αποδεικτικά στοιχεία. Οι εν λόγω πληροφορίες και τα αποδεικτικά στοιχεία πρέπει να παραληφθούν από την Επιτροπή εντός της προθεσμίας που ορίζεται στην παράγραφο 6 στοιχείο β) της παρούσας ανακοίνωσης.

Επιπλέον, η Επιτροπή ενδέχεται να δεχθεί σε ακρόαση τα ενδιαφερόμενα μέρη, εφόσον υποβάλλουν την σχετική αίτηση, αποδεικνύοντας ότι υπάρχουν ιδιαίτεροι λόγοι για τους οποίους επιβάλλεται η ακρόασή τους. Το αίτημα αυτό πρέπει να υποβληθεί εντός της προθεσμίας που ορίζεται στην παράγραφο 6 στοιχείο γ) της παρούσας ανακοίνωσης.

6. Πρoθεσμίες

α) Για να ζητούν τα μέρη ερωτηματολόγιο

Όλα τα ενδιαφερόμενα μέρη που δεν συνεργάστηκαν στην έρευνα, η οποία οδήγησε στην επιβολή των μέτρων που αποτελούν το αντικείμενο της παρούσας επανεξέτασης, οφείλουν να ζητήσουν ερωτηματολόγιο το ταχύτερο δυνατόν, και το αργότερο εντός 15 ημερών από τη δημοσίευση της παρούσας ανακοίνωσης στην Επίσημη Εφημερίδα της Ευρωπαϊκής Ένωσης.

β) Για την αναγγελία των μερών, την υποβολή απαντήσεων στο ερωτηματολόγιο και την παροχή οποιασδήποτε άλλης πληροφορίας

Όλα τα ενδιαφερόμενα μέρη, για να ληφθούν υπόψη οι παρατηρήσεις τους κατά τη διάρκεια της έρευνας, πρέπει να αναγγελθούν στην Επιτροπή, να υποβάλουν τις απόψεις τους και να απαντήσουν στα ερωτηματολόγια ή να υποβάλουν άλλες πληροφορίες εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης, εκτός εάν υπάρχει διαφορετική πρόβλεψη. Εφιστάται η προσοχή στο γεγονός ότι η άσκηση των περισσότερων διαδικαστικών δικαιωμάτων που αναφέρονται στον βασικό κανονισμό, εξαρτάται από το κατά πόσον το μέρος αναγγέλλεται εντός της προαναφερθείσας περιόδου.

γ) Ακροάσεις

Όλα τα ενδιαφερόμενα μέρη μπορούν επίσης να ζητήσουν εντός της ιδίας προθεσμίας των 40 ημερών, να γίνουν δεκτά σε ακρόαση από την Επιτροπή.

7. Γραπτές παρατηρήσεις, απαντήσεις στο ερωτηματολόγιο και αλληλογραφία

Όλες οι παρατηρήσεις και οι αιτήσεις των ενδιαφερομένων μερών πρέπει να υποβληθούν γραπτώς (όχι σε ηλεκτρονική μορφή εκτός εάν υπάρχει σχετική πρόβλεψη) και θα πρέπει να αναφέρουν την επωνυμία, τη διεύθυνση, την ηλεκτρονική διεύθυνση και τον αριθμό τηλεφώνου, τηλεομοιοτυπίας ή/και τηλετύπου του ενδιαφερόμενου μέρους. Όλα τα γραπτά στοιχεία που υποβάλλονται εμπιστευτικά από τα ενδιαφερόμενα μέρη, συμπεριλαμβανομένων των απαντήσεων στο ερωτηματολόγιο, καθώς και η σχετική αλληλογραφία, πρέπει να φέρουν την ένδειξη "Περιορισμένης διανομής"(4) και σύμφωνα με το άρθρο 19, παράγραφος 2 του βασικού κανονισμού, πρέπει να συνοδεύεται από μια μη εμπιστευτική διατύπωση που θα φέρει την ένδειξη "Για επιθεώρηση από τα ενδιαφερόμενα μέρη".

Διεύθυνση αλληλογραφίας της Επιτροπής: Ευρωπαϊκή Επιτροπή Γενική Διεύθυνση Εμπορίου

Διεύθυνση B

Γραφείο: J-79 05/16 B - 1049 Βρυξέλλες Φαξ (32-2) 295 65 05 Τέλεξ COMEU B 21877.

8. Άρνηση συνεργασίας

Στις περιπτώσεις που ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται συμπεράσματα, καταφατικά ή αποφατικά, με βάση τα διαθέσιμα αποδεικτικά στοιχεία, όπως προβλέπεται στο άρθρο 18 του βασικού κανονισμού.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατό να χρησιμοποιηθούν τα διαθέσιμα πραγματικά στοιχεία.

(1) ΕΕ L 56 της 6.3.1996, σ. 1.

(2) ΕΕ L 305 της 7.11.2002, σ. 1.

(3) EE L 196 της 25.7.2002, σ. 11.

(4) Τούτο σημαίνει ότι το έγγραφο προορίζεται αποκλειστικά για εσωτερική χρήση. Προστατεύεται δυνάμει του άρθρου 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (ΕΕ L 145 της 31.5.2001, σ. 43). Πρόκειται για εμπιστευτικό έγγραφο, σύμφωνα με το άρθρο 9 του κανονισμού (ΕΚ) αριθ. 384/96 του Συμβουλίου (ΕΕ L 56 της 6.3.1996, σ. 1) και το άρθρο 6 της συμφωνίας ΠΟΕ για την εφαρμογή του άρθρου VΙ της GATT 1994 (συμφωνία αντιντάμπινγκ).